text: Taxa-træf for ekstra spor på motorvej
  03 oktober 2012 kl. 12.32
  Borgmester giver streamers til 300 taxaer i Horsens og Aarhus.
  Taxachaufførerne i Horsens og Aarhus går nu også ind i kampen for at støtte 3 spor på E45 fra Randers i nord til Kolding i syd. De har efterlyst "Støt Spor 3" streamers til at sætte på bilerne, og i dag fik de dem overrakt af Horsens-borgmester Peter Sørensen (S).
  
  Spred budskabet
  Han siger, at mobiliteten er afgørende for en positiv udvikling i Østjylland. Derfor gælder det om at sprede budskabet om nødvendigheden af tre spor på hele den østjyske motorvejsstrækning til så mange som muligt. 
  - Med taxa-chaufførerne i Horsens og Aarhus som medspillere får kampagnen en ekstra tyngde, og det er vi naturligvis rigtig glade for, siger borgmester Peter Sørensen.
  Efter planen skal 300 taxaer køre rundt med mærkaterne. Aarhus Taxa har 50 biler kørende i Horsens og 240 i Århus.
  